**Башҡортостан Республикаһы**

**Дүртөйлө ҡалаһы**

**12-се һанлы “Алтынсәс” балалар баҡсаһының мәктәпкә-әҙерлек төркөмөндә**

***“Бал байрамы”***

**темаһына үткәрелгән асыҡ сара.**

 Үткәрҙе: тәрбиәсе

 Хакова Э.Р.

2019-2020 уҡыу йылы.

**Маҡсат:**

1)балаларҙы башҡорт балы һәм кешенең балды тәү башлап тәмләп ҡарауы тураһында легенда менән таныштырыу;

2)балаларҙың иғтибарын, ишетеү һәләтен, телмәрен үҫтереү, һүҙ байлығын арттырыу;

3) балаларҙа дөрөҫ һәм матур һөйләшергә өйрәнеү теләге тыуҙырыу;

4)башҡорт халыҡ сәнгәтенә, башҡорт халыҡ әкиәтенә, башҡорт теленә ҡарата ҡыҙыҡһыныу, һөйөү уятыу; тере тәбиғаткә иғтибар, һаҡсыл ҡараш тәрбиәләү. Тере йәнде күҙәтеүҙән ләззәт алыу.

**Йыһазландырыу:** айыу аҡланы, һый-хөрмәт теҙеп ултыртылған өҫтәл, бер яҡта умартасылыҡ, бал төрҙәре, умартасы кәрәк яраҡтары; алғы стенала “ Ҡотло булһын бал байрамың!” тигән яҙыу.

**Барышы:**

**Алып барыусы:** Хәйерле иртә алһыу таңдарға,

 Хәйерле иртә зәңгәр һыуҙарға,

 Хәйерле иртә зифа талдарға,

 Хәйерле иртә барлыҡ дуҫтарға,

 Хәйерле иртә наҙлы елемә,

 Хәйерле иртә тыуған еремә.

-Хөрмәтле ҡунаҡтар! Бөғөн һеҙҙе айыу ағай, һәм айыу апай үҙ аҡланлығына “Бал байрамына” саҡыра. Рәхим итеғеҙ!

 **Айыу ағай:** Ни эшләй унда мейесең,

 Ҡасан бешә бәлешең?

 **Айыу апай:** Бәлеш әҙер, атаһы,

 Ҡалды уттан алаһы.

(ишек шаҡыйҙар)

**Айыу апай:** Ишек шаҡыйҙар, бабай,

 Ҡунаҡтар килә,буғай!

**Алып барыусы:** Һаумыһығыҙ айыу ағай! Һаумыһығыҙ айыу апай! Бөғөн һеҙҙә байрам икәнлеген ишетеп, һеҙҙең аҡланлыҡҡа килдек.

**Айыу ағай:** Әйҙәгеҙ, әйҙәгеҙ, түрҙән уҙығыҙ! (балалар, бал ҡорттары инәләр). Тағы ла оҙаҡламай байрамға, урмандаш дуҫтарым ҙа килеп етәрҙәр.

**Айыу апай:** Бөғөн беҙҙә бал байрамы. Шифалы бал тураһында әңгәмәләшеп, уның төрҙәре менән танышып үтәрбеҙ. Ә нимә һуң ул бал?

**1бала:** Башҡорт балы-бик шифалы!

 Башҡорт балы-ныҡ файҙалы!

 Башҡорт балын ашаһағыҙ,

 Сирләмәҫһегеҙ, ныҡ булырһығыҙ!

**Алып барыусы:** Балалар, ә беҙгә балды кемдәр бирә? Дөрөҫ, бал ҡорттары. Улар балды кеше өсөн генә түгел, ә үҙҙәренә ҡышҡа запас итеп йыя. Һәм ҡыш буйы балды ашап сыға.

**2 бала:** Беҙҙең баҡсала йәшәй,

 Иртә таңдан эш башлай,

 Гөлдәрҙән-гөлгә ҡунып,

 Бик күп бал йыйып ташлай.

**3 бала:** Кескәй генә, төймә генә

 Был бал ҡорто.

 Үҙе матур, үҙе йәтеш

 Торған йорто.

**4 бала:** Умартасы бабай уны

 Маҡтап туймай

 Ҡыуанысынан бал ҡорто

 Былай уйлай:

**Бал ҡорто:** Ә мин тағы алыҫтарға

 Осормон да,

 Иң-иң нәфис сәскәләрҙе

 Ҡосормон да,

 Иң-иң тәмле, иң-иң шифа

 Йыйырмын бал.

 Умартасы бабай

 Мине оҙатып ҡал.

**Алып барыусы:** Балалар, кешеләр бал ҡорттары өсөн өйҙәр төҙөйҙәр. Нисек атала ул? (умарта). Һәр бер умартала бал ҡорттарының өлкән татыу ғаиләһе йәшәй. Ә бал ҡорттарының ғаиләһендә ниндәй ҡорттар була? Инә ҡорт, меңгә яҡын ата ҡорт, бер нисә мең эшсе ҡорт. Уларҙың һәр береһенең үҙ эше була. Берәүҙәре нектар йыя, икенселәре өй һаҡлайҙар, өсөнсөләре, өй таҙарта (елләтә). Шулай итеп, бал ҡорттары һәрбереһе үҙен, үзенең эшен яратып башҡара.

  **Йыр “Мин үҙемде яратам”.**

**Алып барыусы:** Бына шулай балалар, бал ҡорттары шул тиклем эшсән, уңған. Ер йөҙөндә бер ниндәй бөжәк тә,бал ҡорттарының умарта эсендә башҡарған эштәрен ҡабатлай алмай. Шуға ошо егәрле бөжәк-йортҡа һәйкәл ҡуйылған.

**Алып барыусы:** Киң беҙҙә ҡыр-аҡландар,

 Гөл-сәскәгә ҡапланған.

 Гөж-гөж итә, гөж итә,

 Бал ҡорто осоп китә.

(бал ҡорттары инәләр).

 **Бейеү “Бал ҡорттары”.**

**1 бал ҡорто:** Беҙ, беҙ-бал ҡортобоҙ,

 Баҡса-урманда йортобоҙ,

 Шифа балды йыябыҙ,

 Кәрәҙҙәргә ҡоябыҙ.

**2 бал ҡорто:** Гөл-сәскәләргә ҡунып,

 Уларҙан һут алабыҙ,

 Шуға ифрат тәмле шул

 Беҙҙең сәскә балыбыҙ.

**3 бал ҡорто:** Йүкә сәскәһенән дә

 Йыябыҙ беҙ һары бал.

 Башҡортостан илендә

 Баллап сәйҙәр эсеп ал.

**4 бал ҡорто:** Бал ҡорттары йыр йырлай,

 Мең-мең сәскә йымылдай.

 Шаулап тора умарта,

 Бал кәмемәй, гел арта.

**Айыу ағай:** Рәхмәт һеҙгә ҡортҡайҙар.

 **Йырлы-уйын “ Кәрәҙгә бал йый”.**

 **“Дусым” йыры** (ҡуяндар башҡарыуында).

**Айыу апай:** Ишек шаҡыйҙар, бабай,

 Ҡунаҡтар килә, буғай!

**Ҡуян:** Хөрмәтле ағаҡайым,

 Бал байрамы менән ҡотлайым!

 Гөрләп үтһен бал байрамың

 Көйлө барһын тормошоң!

**Айыу ағай:** Рәхмәт һиңә, шеш ҡолаҡ,

 Шатлыҡтар булһын уртаҡ.

**Айыу апай:** Рәхим ит, әйҙә түргә,

 Ағайың менән бергә.

**Ҡуян:** Тра-та-та, тра-та-та,

 Ҡуян мәжлес ярата!

(ишек шаҡыйҙар).

**Инә айыу:** Һаубыҙ әле, Төлкө дуҫ,

 Әйҙә, әйҙә, түргә уҙ.

**Төлкө:** Ҡотло булһын бал байрамың!

 Айыу мәңге йәшәһен!

**Айыу ағай:** Рәхмәт ҡотлауҙарыңа,

 Ултыр табын ҡырына.

**Төлкө:** Шыу, энекәш ситкәрәк,

 Апайыңа урын кәрәк.

(Бүләген тапшыра һәм Ҡуянды ситкә этеп, Айыу янынан урын ала).

**Алып барыусы:** Ҡуян шаулап тормоған,

 Эстән генә уйлаған:

 “Беренсе булыу шарт түгел

 Икенсе лә яраған”.

**Алып барыусы:** Ә кешеләр бал ҡорттары менән ҡасан дуҫлашты икән? Нисек уйлайһығыҙ?

**Балалар:** Беҙ белмәйбеҙ, апай. Үҙең һөйлә әле.

**Алып барыусы:** Тыңлағыҙ, әләйһәң. Ул бына былай булғандыр. Борон-борон заманда бер һунарсы һунарҙан һыбай ҡайтып килгән, ти. Бер саҡ уның аты бышҡырып, үрәпсеп, артҡа сигенә башлаған. Һунарсы ни булды тип алан-йолан ҡаранһа-ни күҙе менән күрһен-яҡын ғына бер ағас башында айыуҙы шәйләп ҡала. “Нимә эшләй был ағас башында? “-тип текләберәк ҡараһа, айыу ниндәйҙер ҡорттар менән алыша, ти. Ул үҙенең алғы тәпәйҙәрен ағас өңөнә тығып ала ла мөңрә-мөңрәп ялай икән. Һунарсы уҡ-һаҙағын алып та ебәргән, айыу гөрҫ итеп ергә ҡолап та төшкән. Үкергән януарға тағы ла бер нисә уғын тоҫҡап атҡан егет. Тайыш табан тынып ҡалғас, кеше уның эргәһенә килеп иғтибарлабыраҡ ҡараһа-ни күҙе менән күрһен-хайуандың алғы тәпәйҙәрендә ул ашаған нәмә ҡалған. Хуш еҫ килгәс, һунарсы тәмләп ҡарай. Был нәмәнең бик тәмле икәнен белгәс, ул бал ҡорттары ҡунған ағасҡа үҙ тамғаһын һала ла ҡайтып китә. Шулай булғандыр, ахырыһы, кешенең балды тәү башлап ҡарауы.

**Алып барыусы:** Беҙ балды ниндәй тинек?

**5 бала:** Үҙе тәмле, үҙе туҡлыҡлы, үҙе шифалы был тәбиғәт бүләге. Уның тураһында күп әҫәрҙәр ижад иткәндәр.

**Бала:**

 Гөлфиә Юнысова **“БАШҠОРТОСТАН”.**

Башҡортостан, һин беҙҙең
Тыуған, үҫкән илебеҙ.
Беҙгә икмәк, өй биргән,
Һыуын эскән еребеҙ.

Тауың бирә һары алтын,
Ерең бирә ҡара алтын.
Балыҡҡа бай һыуҙарың,
Ашлыҡҡа бай ҡырҙарың.

Ағасҡа бай урманың,
Таҡыр һинең юлдарың,
Матур һинең ҡырҙарың,
Батыр һинең улдарың.

Башҡортостан, беҙ һине
Һөйәбеҙ, яратабыҙ,
Һин бит тыуған еребеҙ,
Әсәйебеҙ, атабыҙ!

Киң Рәсәй илендә
Үҫкән матур сәскә һин,
Дуҫ илдәр менән бергә
Сәскә булып йәшә һин!

**Алып барыусы:** Шулай итеп, беҙҙең Башҡортостан тәбиғәте умартасылыҡты үҫтереүгә бик уңайлы.

 **Йыр “Башҡортостан-илгенәм».**

**6 бала:** Беҙҙә бының өсөн баллы үҫемлектәр бигерәк күп.

(сәскәләр инә).

 **Бейеү “Сәскәләр”.**

**1 сәскә:** (еркәүек)

 Еркәүек мин, еркәуек-

 Наҙлыҡаймын, иркә бик.

 Сәскәләрем ваҡ ҡына,

 Сайҡаламын һаҡ ҡына.

 Бал ҡорттары гөжләйҙәр

 Минең тирәлә генә.

 Бал йыялар тырышып,

 Тажым тирбәлә генә.

**2 сәскә:** (күгәрсен күҙҙәре)

 Ер күлдәгендә

 Зәңгәр төймәләр.

 Килешер ине,

 Ҡыҙҙар кейһәләр.

**3 сәскә:** (һары сәскә)

 Алтын тажлы һары сәскә

 Ҡояш төҫөндә,

 Иҙгелеккә балҡып үҫәм

 Ерҙең өҫтөндә.

**4 сәскә:** (әлморон)

 Ниндәй матур әлморон,

 Әлморон үҫкән урын.

 Сәскәләрем ал ғына,

 Ҡояш һирпкән бал ғына.

**5 сәскә:** (Ҡыңғырау сәскә)

 Ел иҫкәс, ҡыңғырау сәскә

 Ҡыңғырап китте.

 Уның янына бал ҡорто

 Килеп тә етте.

 Ел шаярған булып ҡына

 Өрҙө лә өрҙө.

 Ҡыңғырау сәскә һаман да

 Ҡыңғырай бирҙе.

**Алып барыусы:** Башҡортостан урмандарының яртыһынан күбеһен йүкә, саған, тал ағастары тәшкил итә. Быларҙан тыш, баҫыуҙарҙа ҡарабойҙай, көнбағыш үҫә.Сәскәнән сәскәгә ҡунып, ҡорттар татлы һут, һеркә йыя. Улар һутты балға, һеркәне һитәгә әйләндерә. Былар икеһе лә кеше өсөн ифрат файҙалы. Быларҙан тыш ҡорт елеме (прополис), ҡорт һөтө лә кеше өсөн бик кәрәк- уларҙан дарыу яһайҙар.

**Айыу апай:** Ишек шаҡыйҙар, бабай,

 Ҡунаҡтар килә, буғай!

**Айыу апай:** Эйе, эйе, инегеҙ!

**Терпе:** Әле, иҫәнмеһегеҙ!

**Айыу ағай:** Һаумы, Терпе туғаным.

**Терпе:** Ахыры саҡ-саҡ һуңланым

 Шулай булһа ла ҡорҙашты

 Ҡотларға тип уйланым

 Урмандашым, йәштәшем!

 Ҡотло булһын бал байрамың.

 Иң изге теләктәр менән

 Һинең Терпе тиңдәшең.

**Айыу ағай:** Рәхмәт, тоғро иптәшем.

**Терпе:** Шыу, Төлкөбай, әҙерәк,

 Мин оло, һин йәшерәк.

**Алып барыусы:** Ҡуян шаулап тормаған,

 Эстән генә уйлаған:

 “Икенсе булыу шарт түгел,

 Өсөнсө лә яраған”.

(ишек шаҡыйҙар)

**Айыу апай:** Әйҙүк, әйҙүк, өйҙәбеҙ,

 Тилмерешеп көтәбеҙ.

(бүре инә)

**Бүре:** Сәләм бирҙек был өйгә!

 Оҙаҡланым-биғәйбә.

**Айыу ағай:** Сәләм алдыҡ, Бүребай,

 Ауыҙыңа бал да май.

**Бүре:** Рөхсәт итһә айыуҡай

 Ҡотлау өсөн һүҙем бар

 Айыу ҡуҫтым, мең йәшә.

 Килен менән тиң йәшә.

 Бал байрамы менән ҡотлайым,

 Бәхет, һаулыҡ теләйем.

**Айыу ағай:** Рәхмәт “Бүре, зурланың,

 Байрамымды нурланың.

**Бүре:** Ары шыу әле, Терпе,

 Тамам бигерәк асыҡтым.

(Терпе, Төлкө, Ҡуян ситкә шыуа, Бүре Айыу янынан урын ала. Ҡуян, шулай итеп, табындан бөтөнләй ситкә ҡысырыҡлап сығарыла. Ҡуяндан башҡа барыһы ла һый-хөрмәткә ябырыла, ашай башлай. Үрелеп-үрелеп ҡара?а ла, Ҡуяндың аш-һыуға буйы етмәй.

**Алып барыусы:** Ҡуян шаулап тормаған,

 Эстән генә уйлаған:

 “Ашау-эсеү шартмы?

 Миңә

 Былай ҙа бик яраған.

 Ашын ҡулға тотманым,

 Тамсы ҙыуын йотманым.

 Уның ҡарауы Айыуҙы

 Иң беренсе ҡотланым”.

 **Уйын «Йәшерәм яулыҡ».**

Йәшерәм, йәшерәм яулығымды

Йәшел ҡайын аҫтына.

Һиҙҙермәйсә һалып китәм

Бер иптәшем артына.

**Алып барыусы:** Кемдә яулыҡ? Миндә. Салауатҡа ниндәй яҙа бирәбеҙ? Шиғыр һөйләһен.

 **Әҙилә Фәйҙуллина “Башҡортостаным”.**

**Бала:**

Башҡортостан-тыуған ерем,

Башҡортостан-ғәзиз илем.

Киләсәген алдан уйлап,

Бирә беҙгә ныҡлы белем.

Башҡортостан-шатлыҡ ере,

Башҡортостан-дуҫлыҡ иле,

Был ерҙә тиғеҙ яңғырай

Һәр халыҡтың милли теле.

Төп байлығы уның-халҡы:

Төрлө-төрлө милләттәр.

Уларҙың татыулығына

Көнләшер күп дәүләттәр.

Башҡортостан илгенәм,

Берҙән-берем, гөлгөнәм.

Бәхетле тормошта һин

Гөрләп йәшә гел генә.

**Алып барыусы:** Афарин, Салауат! Уйынды Салауат дауам итә. Ә Рөстәмгә ниндәй яҙа бирәбеҙ? Бал төрҙәрен һанап сыҡһын. (Йүкә балы, сәскә балы, ҡарабойҙай балы, клевер балы,солоҡ балы, бөрлөгән балы). Афарин!

 **Парлы бейеү.**

**Алып барыусы:** Бына һеҙҙең менән һаубуллашыр ваҡыт та етте. Был бал байрамы һеҙҙең күңелдәргә дәрт арттырһын. Бөғөнгөләй бергә булайыҡ, дуҫ һәм татыу торайыҡ.

 Дуҫлыҡ ебе өҙөлмәҫ ул

 Моңло халыҡ бар ерҙә.

 Беҙҙең ошо осрашыу

 Иҫтә ҡалыр ғүмергә.

**Айыу ағай:** Беҙҙең бал байрамыбыҙға килгәнегеҙ өсөн ҙур рәхмәт. Ә хәҙер, әйҙәгеҙ бергәләшеп бал менән сәй эсеп алайыҡ.